Joni Piipponen
Ura

Piipponen aloitti jääkiekkoilun kolmevuotiaana. Laji jäi hänellä välillä jalkapallon tieltä, mutta Piipponen aloitti jääkiekon uudelleen ensimmäisellä luokalla luokkatoverinsa houkuttelemana Nurmijärven Kurrassa. Hän siirtyi juniorina sittemmin Etelä-Vantaan Urheilijoihin, josta Piipponen jatkoi C-juniori-ikäisenä Kiekko-Vantaaseen, jonka C-nuorten kapteenina hän toimi kaudella 2009–2010. Kaudeksi 2010–2011 Piipponen siirtyi Karhu-Kissoihin, jonka B-nuorten varakapteenina hän toimi. Kaudeksi 2011–2012 Piipponen siirtyi Jokereiden B-nuoriin. Hänen kautensa päättyi kuitenkin leikkaushoitoa vaatineen olkapäävamman vuoksi ensimmäiseen välieräotteluun. Piipponen voitti kauden päätteeksi B-nuorten Suomen-mestaruuden. Kaudella 2014–2015 hän toimi Jokereiden A-nuorten kapteenina.
Toukokuussa 2015 Piipponen teki vuoden mittaisen sopimuksen Mestis-joukkue Kajaanin Hokin kanssa. Hän pelasi tulokaskaudellaan 2015–2016 42 runkosarjaottelua tehopistein 11+9=20 ja 15 pudotuspeliottelua tehopistein 2+2=4. Piipponen äänestettiin Mestiksen tammikuun kuukauden tulokkaaksi. Hän voitti kauden päätteeksi Mestis-hopeaa. Helmikuussa 2026 Piipponen teki Hokin kanssa kaksivuotisen jatkosopimuksen. Kaudella 2016–2017 hän pelasi loukkaantumisten vuoksi runkosarjassa vain 30 ottelua, mutta Piipponen oli tehoilla 14+9=23 joukkueen paras maalintekijä ja neljänneksi paras pistemies. Mestiskarsintojen ottelussa 27. maaliskuuta 2017 JHT Kalajokea vastaan hän onnistui tekemään peräti neljä maalia ja kuusi tehopistettä, kun Hokki voitti ottelun murskalukemin 11–0. Joukkue varmisti karsintojen kautta jatkonsa Mestiksessä, mutta Hokki hakeutui kuitenkin konkurssiin toukokuussa ja seuran kaikki pelaajasopimukset purettiin.
Kaudeksi 2017–2018 Piipponen siirtyi jatkamaan Mestis-pelejään vuoden mittaisella sopimuksella KeuPa HT:hen. Hänet nimettiin joukkueen varakapteeniksi. Piipposen kausi päättyi kuitenkin jalkavamman vuoksi tammikuussa 2018. Hän voitti kauden päätteeksi Mestiksen mestaruuden. Toukokuussa 2018 Piipponen teki KeuPan kanssa vuoden mittaisen jatkosopimuksen. Hänen kuntouduttuaan seura lainasi Piipposen syyskuussa hänen aiempaan seuraansa Hokkiin, jossa Piipponen pelasi yhden Suomi-sarjan ottelun. Kaudella 2018–2019 hän pelasi Mestiksen runkosarjassa vain 22 ottelua, mutta Piipponen jakoi 12 osumallaan KeuPan sisäisen maalipörssin kolmannen sijan Juuso Mörskyn kanssa. Hän voitti myös joukkueen sisäisen tehotilaston lukemalla +14. Piipponen voitti kauden päätteeksi Mestis-hopeaa. Huhtikuussa 2019 hän teki KeuPan kanssa vuoden mittaisen jatkosopimuksen.
Piipponen nimettiin kaudeksi 2019–2020 KeuPa HT:n kapteeniksi. Marraskuussa 2019 hän joutui yli kolmeksi kuukaudeksi sivuun leikkaushoitoa vaatineen ylävartalovamman vuoksi. Piipponen palasi kaukaloihin helmikuussa 2020. Myös kausi 2020–2021 hänellä jäi vain 19 ottelun mittaiseksi.
Kaudeksi 2021–2022 Piipponen siirtyi vuoden mittaisella sopimuksella hänen juniorivuosiltaan tutun Kiekko-Vantaan Mestis-joukkueeseen. Hänet nimettiin joukkueen kapteeniksi. Piipponen voitti Kiekko-Vantaan sisäisen piste- ja maalipörssin tehoilla 26+16=42, joilla hän sijoittui koko Mestiksen maalipörssissä kolmanneksi edellään vain Hokin Oskari Siiki ja JoKP:n Aaron Miller sekä jakoi pistepörssin 11. sijan Peliittojen Juuso Heikkilän kanssa. Piipposen kausi päättyi kuitenkin runkosarjan lopulla loukkaantumisen vuoksi. Hänet äänestettiin sarjan maaliskuun kuukauden pelaajaksi. Piipponen palkittiin kauden päätteeksi Mestiksen herrasmiespelaajana Waltteri Immonen -palkinnolla.
Piipponen siirtyi kaudeksi 2022–2023 vuoden mittaisella sopimuksella Kiekko-Espooseen. Hänet nimettiin joukkueen varakapteeniksi. Piipponen teki Mestiksen yhden kauden piste-ennätyksensä tehoilla 24+21=45. Hän oli Kiekko-Espoon paras maalintekijä ja jakoi sarjan maalipörssin kuudennen sijan KeuPa HT:n Mikko Pertun ja JoKP:n Denis Kusýn kanssa. Piipponen voitti myös Mestiksen voittomaalipörssin seitsemällä osumallaan. Hän voitti sekä Mestiksen mestaruuden että Suomen Cupin. Kesäkuussa 2023 Piipponen teki Kiekko-Espoon kanssa vuoden mittaisen jatkosopimuksen. Kaudella 2023–2024 hän oli joukkueen kolmanneksi paras pistemies tehoilla 11+20=31. Piipponen voitti kauden päätteeksi Mestis-pronssia.
Toukokuussa 2024 Kiekko-Espoo tiedotti Piipposen jatkavan seurassa vuoden mittaisella ja tryoutin sisältävällä sopimuksella, kun joukkue nostettiin kaudeksi 2024–2025 SM-liigaan. Syyskuussa 2024 Kiekko-Espoo tiedotti hänen jatkavan joukkueessa vuoden mittaisella sopimuksella. Piipponen teki liigadebyyttinsä 30-vuotiaana kauden 2024–2025 toisella kierroksella 13. syyskuuta Helsingin IFK:ta vastaan. Hänet merkittiin Kiekko-Espoon nelosketjun oikeaan laitaan Santeri Virtasen ja Ottoville Leppäsen viereen. Piipponen sai ottelussa jääaikaa 8.56 minuuttia ja hänelle merkittiin teholukema +1. Liigauransa avausmaalin Piipponen teki viidennessä ottelussaan 25. lokakuuta 2024 Hämeenlinnan Pallokerhoa vastaan. Hänen osumansa hyväksyttiin videotarkistuksen päätteeksi. Pasi Heinistö ja Markku Tiinus valitsivat Piipposen ottelun Alumnien tähtien kolmostähdeksi.